"Tot aquest material ens ajuda a conèixer la història però amb una mirada prospectiva i així ajudar al present del cooperativisme i sobre tot anar planificant el futur".
Xavier Palos, és president de la Fundació Roca i Galès.
Compta amb una dilatada experiència en l'economia cooperativa, social i solidària i en la vida associativa i sindical.
A banda dels 23 anys a la cooperativa d'ecomissatgers Trèvol i 2 anys a la cooperativa de serveis Quèviure, ha estat durant 4 anys coordinador de la Xarxa d'Economia Solidària (XES) i també ha estat el coordinador de les tres edicions de la Fira d'Economia Solidària de Catalunya (FESC) a la Fabra i Coats, entre altres.
També és membre del Consell Municipal de Sostenibilitat de l'Ajuntament de Barcelona.
És membre del patronat de la Fundació Roca i Galès des del juliol del 2000.
El cooperativisme, és una institució amb llarga tradició al nostre país, quin ha estat el paper de les entitats promotores del cooperativisme i més concretament de la Fundació Roca i Galès?
La fundació als seus inicis va complir una funció aglutinadora del moviment cooperatiu degut al buit d'estructures representatives del cooperativisme als inicis de la transició.
La fundació ha fet sobre tot difusió del cooperativisme encara que també formació i a l'hora un espai de debat i reflexió.
La Fundació Roca i Galès neix amb la voluntat de promoció, formació i difusió del cooperativisme, quines són les actuacions més destacades?
Durant aquests anys podem destacar que la fundació aporta una regularitat i constància a les seves finalitats com editar des del 1980 la revista Cooperació Catalana amb 413 números, 30 edicions de Jornades sobre Cooperativisme a la Universitat Catalana d'Estiu i una col·lecció de llibres sobre Biografies de Cooperativistes Catalans que aquest any arribarem a 30 llibres publicats, entre d'altres.
El cooperativisme i l'economia social s'estan convertint en el paradigma dels nous models de gestió, producció i consum, quin és l'enfocament de la fundació vers aquest nou escenari?
La nostra missió és acompanyar aquest procés i ser una eina pel moviment i difondre que som una alternativa real al sistema actual.
Nosaltres podem aportar una visió més global i allunyada de les inèrcies i servituds de les empreses i entitats que per la seva activitat no poden contribuir al debat i reflexió tant necessari però normalment relegat pel dia a dia.
El Centre de Documentació Cooperativa de la Fundació Roca i Galès, és considerat un dels més importants de Catalunya.
Què hi podem trobar? quines són les principals aportacions al moviment cooperatiu?
Tenim una biblioteca especialitzada amb més de 6000 llibres i 300 capçaleres de revistes, arxiu fotogràfic, fons documentals de cooperatives, federacions, etc Podeu trobar des de monedes cooperatives del segle XIX fins a l'actualitat.
Des d'estàndards fins la placa inaugural de la Unió Cooperatista al 1931 passant per fotografies de 1908 de la cooperativa Flor de Maig, o la premsa cooperativa del primer terç del s.XX.
Tot aquest material ens ajuda a conèixer la història però amb una mirada prospectiva i així ajudar al present del cooperativisme i sobre tot anar planificant el futur.
La Fundació Roca i Galès va celebrar els seus amb 40 anys d'història, quin és el balanç i quins són els reptes de futur?
40 anys ens donen una trajectòria de solidesa i els reptes de futur més immediats, a banda d'anar consolidant totes les actuacions que ja estem fent, és l'exposició sobre cooperativisme que realitzarem en coordinació amb diversos museus de Catalunya, la edició de Cooperació Catalana també en format digital, la campanya de posar noms de cooperativistes als nomenclàtors o la nova col·lecció de llibres sobre assaig i recerca sobre temes d'economia social i solidària.
Ampliar les nostres línies d'ajut al món acadèmic (Treballs de fi de grau, Casos pràctics, jornades Congrés sobre Cooperativisme).
I ser un referent com generador de discurs sobre el cooperativisme i l'economia social i solidària.